Politiet: Boligeier stakk innbruddstyv med sverd

Da boligeieren ble varslet om et pågående innbrudd i sitt

eget hjem, skal han ha dratt fra jobb med et sverd.

Oppdatert 30. mars 2016

Artikkelen er over fire år gammel

Det var like før klokken 7.30 onsdag morgen at en far ble varslet av sin egen datter om et pågående innbrudd i huset deres i Narvik i Nordland.

Datteren var selv inne i huset, og faren skal ha tatt med seg et sverd eller en sverdlignende gjenstand fra jobb og dratt hjemover.

Da faren kom hjem skal de to mistenkte innbruddstyvene ha forlatt stedet.

– Det skal ha vært en kollisjon mellom huseiers og de mistenkte innbruddstyvenes kjøretøy, sier politidavokat Siv Remen ved Narvik i politistasjon i en pressemelding.

– Meldte seg til politiet

Faren tok imidlertid opp jakten på de mistenkte innbruddstyvene, og han skal ha kollidert med dem på nytt ved en bensinstasjon.

– Hvorpå huseier skal ha tatt frem et sverd som han truet innbruddstyvene med, sier politiadvokaten.

De to mistenkte innbruddstyvene forlot bensinstasjonen før politiet ankom stedet, men de meldte seg selv ved politistasjonen i Narvik kort tid senere. En av dem var påført skader i hånden.

– På bakgrunn av alvoret i situasjonen ble politiet bevæpnet. I forbindelse med hendelsen har en av de to mistenkte innbruddstyvene fått kuttskader i en hånd og han er nå på sykehuset for behandling, sier Remen.

Politiet vil i løpet av formiddagen avhøre de involverte og vitner for å avklare hendelsesforløpet. Alle de tre mennene har status som mistenkt.

Det er foreløpig uklart om de mistenkte innbruddstyvene fikk med seg noen verider fra boligen.

Publisert: 30.03.16 kl. 10:05 Oppdatert: 30.03.16 kl. 10:33

Mer om Krim